Seun breindood verklaar ná plaasmoord wat pa eis | Maroela Media
Seun breindood verklaar ná plaasmoord wat pa eis
Eddie Hills (26) is breindood verklaar nadat hy en sy pa einde verlede week op hul plaas naby Hennenman in die Vrystaat aangeval is.
Pieter Hills (56) is tydens die aanval op teregstellingswyse doodgeskiet. Eddie is in die nek geskiet nadat hy glo op die aanval afgekom het.
"Eddie is breindood en sou 'n kwadrupleeg gewees het. Ons wag dat sy groot boerseunhart ophou klop," het sy ma, Antionette, Maandag kort voor 21:00 laat weet.
'n Werker van die gesin het Vrydag omstreeks 05:00 op die pa en seun in die plaashuis afgekom nadat Antionette haar gebel en gevra het om ondersoek in te stel. Sy was nie tuis ten tyde van die aanval nie en kon hulle nie in die hande kry nie waarna sy die werker genader het.
Eddie is aanvanklik in 'n kritieke toestand in 'n hospitaal op Welkom opgeneem voordat hy later die dag per lugambulans na die Milpark-hospitaal in Johannesburg oorgeplaas is.
Vier verdagtes is Vrydagaand in Phomolong in hegtenis geneem nadat speurders van die Hennenman-polisie en lede van die misdaadvoorkomingseenheid onverpoosd gewerk het om 'n deurbraak in die saak te maak.
Een van die verdagtes, 'n 47-jarige man, is Saterdag in die vroeë oggendure dood in 'n polisiesel aangetref nadat hy homself gehang het.
Tshidiso Patrick Bochedi (36), het Maandag in die Hennenman-landdroshof verskyn op aanklag van sameswering om moord te pleeg, poging tot moord en huisroof. Hy bly in aanhouding tot hy weer eerskomende Maandag in die hof sal verskyn om sy aansoek om borgtog te begin.
Die tweede verdagte sal na verwagting Woensdag in dieselfde hof verskyn, terwyl die derde een vrygelaat is nadat sy nie positief met die misdaad verbind kon word nie.
Twee van Valke, oudbeampte vas
Het Bekkie al gaan besoek afle by die hospitaal? My innige simpatie met hierdie verpletterde familie, ek hoop julle sal op 'n manier kan troos vind eendag.
Dit breek my hart!
Sterkte Antionette, ek dink aan julle
Mens wil nie meer nuus lees nie ons mense word uitgemoor, en mense wil net praat, hier moet oorlog kom en klaar!!!!